**Έκθεση της Κοινοβουλευτικής Επιτροπής Περιβάλλοντος για τους κανονισμούς «Οι περί Αποβλήτων (Διαχείριση Αποβλήτων από Κατασκευές και Κατεδαφίσεις) Κανονισμοί του 2021»**

**Παρόντες:**

|  |  |
| --- | --- |
|  Χαράλαμπος Θεοπέμπτου, πρόεδρος | Μαρίνα Νικολάου |
|  Νίκος Κέττηρος | Χρίστος Ορφανίδης  |
|  Πρόδρομος Αλαμπρίτης | Χρύσανθος Σαββίδης |
|  Ρίτα Θεοδώρου Σούπερμαν | Λίνος Παπαγιάννης |
|  Αντρέας Καυκαλιάς  | Μιχάλης Γιακουμή |

 Η Κοινοβουλευτική Επιτροπή Περιβάλλοντος μελέτησε τους πιο πάνω κανονισμούς σε έντεκα συνεδρίες της, που πραγματοποιήθηκαν στο διάστημα μεταξύ της 19ης Ιανουαρίου 2022 και της 22ας Μαρτίου 2023. Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της η Επίτροπος Περιβάλλοντος, εκπρόσωποι του Τμήματος Περιβάλλοντος του Υπουργείου Γεωργίας, Αγροτικής Ανάπτυξης και Περιβάλλοντος, του Τμήματος Πολεοδομίας και Οικήσεως του Υπουργείου Εσωτερικών, του Υπουργείου Μεταφορών, Επικοινωνιών και Έργων, του Υπουργείου Υγείας, της Νομικής Υπηρεσίας της Δημοκρατίας, της Ένωσης Δήμων Κύπρου, της Ένωσης Κοινοτήτων Κύπρου, της Ομοσπονδίας Συνδέσμων Εργολάβων Οικοδομών Κύπρου (ΟΣΕΟΚ), του Οργανισμού Ανακύκλωσης Κύπρου (ΟΑΚ), του Παγκύπριου Συνδέσμου Επιχειρηματιών Χωματουργικών Εργασιών, Εκσκαφών και Κατεδαφίσεων, του Παγκύπριου Συνδέσμου Αδειούχων Μεταφορέων Διαχειριστών Στερεών Αποβλήτων, του Παγκύπριου Συνδέσμου Διαχειριστών Αποβλήτων Εκσκαφών, Κατασκευών και Κατεδαφίσεων (ΑΕΚΚ) και Κλαδεμάτων, του Επιστημονικού Τεχνικού Επιμελητηρίου Κύπρου (ΕΤΕΚ) και της Ομοσπονδίας Περιβαλλοντικών Οργανώσεων Κύπρου (ΟΠΟΚ). Η Συμβουλευτική Επιτροπή Διαχείρισης Αποβλήτων (ΣΕΔΑ), το Υπουργείο Εσωτερικών, το Υπουργείο Ενέργειας, Εμπορίου και Βιομηχανίας, το Κυπριακό Ίδρυμα Προστασίας του Περιβάλλοντος (Terra Cypria) και οι Φίλοι της Γης Κύπρου, παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

 Σημειώνεται ότι στο στάδιο της συζήτησης των κανονισμών παρευρέθηκε επίσης το μέλος της επιτροπής κ. Σάβια Ορφανίδου.

 Επισημαίνεται περαιτέρω ότι, κατ’ εξαίρεσιν της συνήθους διαδικασίας συζήτησης, οι υπό αναφορά κανονισμοί εξετάστηκαν από την επιτροπή κατά προτεραιότητα σύμφωνα με τις πρόνοιες του Κανονισμού 40Α(3) του Κανονισμού της Βουλής των Αντιπροσώπων για λόγους που επιβάλλονται από τον σκοπό τους. Ειδικότερα, για τη συζήτηση των κανονισμών ακολουθήθηκε η προβλεπόμενη διαδικασία συζήτησης όσον αφορά τα προνοούμενα στον Κανονισμό της Βουλής στάδια συζήτησης, αλλά για σκοπούς επίσπευσης της όλης διαδικασίας τα εν λόγω στάδια έχουν συμπτυχθεί.

Σκοπός των προτεινόμενων κανονισμών, οι οποίοι εκδίδονται δυνάμει του εδαφίου (4) του άρθρου 23 και του άρθρου 54 του περί Αποβλήτων Νόμου, είναι η αναθεώρηση του νομοθετικού πλαισίου που διέπει τη διαχείριση των αποβλήτων από κατασκευές και κατεδαφίσεις (στο εξής ΑΚΚ), ώστε να καταστεί αποτελεσματικότερη η εφαρμογή της αναφορικά με την πρόληψη, τη μείωση και τη σωστή διαχείριση των εν λόγω αποβλήτων, για την προστασία του περιβάλλοντος και της ανθρώπινης υγείας, καθώς και για την επίτευξη του σχετικού ευρωπαϊκού στόχου ανακύκλωσης, που είχε καθοριστεί στο εβδομήντα τοις εκατό (70%) των παραγόμενων κατά βάρος αποβλήτων.

Ειδικότερα, οι προτεινόμενοι κανονισμοί, όπως αυτοί κατατέθηκαν στη Βουλή, προβλέπουν μεταξύ άλλων τα ακόλουθα:

1. Καταγραφή των υποχρεώσεων των ιδιοκτητών των έργων και των παραγωγών ΑΚΚ.
2. Αναβάθμιση του ρόλου και των υποχρεώσεων των Ατομικών και των Συλλογικών Συστημάτων Διαχείρισης ΑΚΚ, ώστε να καταστεί καθοριστικής σημασίας η εμπλοκή τους στην ορθολογική διαχείριση των εν λόγω αποβλήτων, και αναβάθμιση του ρόλου και των υποχρεώσεων των ιδιοκτητών έργων, των επιβλέποντων μηχανικών και των μελετητών των έργων σε σχέση με τη διαχείριση των παραγόμενων ΑΚΚ.
3. Προώθηση της χωριστής συλλογής συγκεκριμένων ρευμάτων αποβλήτων στο εργοτάξιο και της επιλεκτικής αφαίρεσης και απομάκρυνσης υλικών από τα έργα κατεδαφίσεων, ώστε να αυξηθούν τα ποσοστά επαναχρησιμοποίησης και ανακύκλωσης των εν λόγω αποβλήτων.

 Σύμφωνα με τα στοιχεία που περιλαμβάνονται στην εισηγητική έκθεση που συνοδεύει τους υπό συζήτηση κανονισμούς, μετά από τη μεταβίβαση των αρμοδιοτήτων για τη διαχείριση των αποβλήτων από εκσκαφές, κατασκευές και κατεδαφίσεις από το Υπουργείο Εσωτερικών στο Υπουργείο Γεωργίας, Αγροτικής Ανάπτυξης και Περιβάλλοντος και δεδομένης της αυξανόμενης ανεξέλεγκτης απόρριψης αποβλήτων στο περιβάλλον, με όλες τις συνεπακόλουθες αρνητικές συνέπειες για το φυσικό περιβάλλον και την ανθρώπινη υγεία, κρίθηκε αναγκαίος ο εκσυγχρονισμός του σχετικού νομικού πλαισίου με στόχο την ορθολογική διαχείριση των εν λόγω αποβλήτων, τη μείωση του διοικητικού φόρτου και την αύξηση της αποτελεσματικότητας της εφαρμογής του.

 Στο πλαίσιο της συζήτησης των υπό αναφορά κανονισμών, οι εκπρόσωποι των εμπλεκόμενων φορέων συμφώνησαν καταρχήν με τους σκοπούς και τις επιδιώξεις τους, ωστόσο τόσο ενώπιον της επιτροπής όσο και με σχετικά υπομνήματά που απέστειλαν σ’ αυτήν εξέφρασαν επιφυλάξεις σε σχέση με επιμέρους πρόνοιές των κανονισμών και κατέθεσαν εισηγήσεις για τροποποίησή τους.

 Ειδικότερα, οι εκπρόσωποι του Παγκύπριου Συνδέσμου Επιχειρηματιών Χωματουργικών Εργασιών, Εκσκαφών και Κατεδαφίσεων εισηγήθηκαν την προσθήκη σχετικής πρόνοιας στους προτεινόμενους κανονισμούς, ώστε να επιτρέπεται στους επιχειρηματίες χωματουργικών εργασιών να διατηρούν οι ίδιοι προσωρινούς αποθηκευτικούς χώρους χωμάτων, στους οποίους να διατηρούν σπαστήρες και κόσκινα, με σκοπό την επεξεργασία των υλικών που παράγονται από τις εκσκαφές και την επαναχρησιμοποίησή τους. Πρόσθετα, οι ίδιοι εκπρόσωποι ανέφεραν ότι, επειδή σύμφωνα με τις διατάξεις του περί Αποβλήτων Νόμου η εξασφάλιση πολεοδομικής άδειας αποτελεί απαραίτητη προϋπόθεση για την έκδοση άδειας διαχείρισης αποβλήτων, σε περιπτώσεις στις οποίες η διαχείριση των αποβλήτων προϋποθέτει την ανάπτυξη ακίνητης ιδιοκτησίας για την οποία απαιτείται η έκδοση πολεοδομικής άδειας και άδειας οικοδομής, κρίνεται αναγκαίο όπως η ισχύς των ρυθμίσεων των υπό συζήτηση κανονισμών που αφορούν στους χώρους μόνιμης αποθήκευσης χωμάτων ανασταλεί, έως ότου το Τμήμα Πολεοδομίας και Οικήσεως του Υπουργείου Εσωτερικών υποδείξει στους εμπλεκόμενους φορείς τους κατάλληλους χώρους για αδειοδότηση.

 Οι εκπρόσωποι της ΟΣΕΟΚ υπογράμμισαν μεταξύ άλλων την ανάγκη καθορισμού από την καθ’ ύλην αρμόδια αρχή χώρων προσωρινής εναπόθεσης, αποθήκευσης και επεξεργασίας των ΑΚΚ εκτός του χώρου εκτέλεσης του έργου, καθότι δεν είναι πρακτικά εφικτή η ορθή διαχείριση των ΑΚΚ εντός του χώρου του εργοταξίου λόγω του περιορισμένου διαθέσιμου χώρου εντός αυτού. Πρόσθετα, οι ίδιοι σημείωσαν ότι η σχετική πρόνοια των κανονισμών που προβλέπει την υποχρέωση των παραγωγών ΑΚΚ να τα μεταφέρουν σε αδειοδοτημένες μονάδες διαχείρισης για ανακύκλωση λειτουργεί εις βάρος της πρόληψης και της προετοιμασίας για την επαναχρησιμοποίησή τους και παράλληλα επιβαρύνει οικονομικά τους παραγωγούς ΑΚΚ, καθότι το τέλος διαχείρισης των ΑΚΚ από τις εν λόγω μονάδες διαχείρισης είναι ιδιαιτέρως υψηλό. Πρόσθετα, οι ίδιοι ήγειραν προβληματισμό σε σχέση με την προβλεπόμενη στους υπό συζήτηση κανονισμούς διαδικασία που θα ακολουθείται σε περίπτωση μη συμμόρφωσης μέλους του Συλλογικού Συστήματος Διαχείρισης ΑΚΚ.

 Οι εκπρόσωποι του Παγκύπριου Συνδέσμου Αδειούχων Μεταφορέων Διαχειριστών Στερεών Αποβλήτων εισηγήθηκαν την τροποποίηση της πρόνοιας των κανονισμών που προβλέπει τη σύναψη σύμβασης αποκλειστικά μεταξύ του παραγωγού ΑΚΚ και του διαχειριστή ΑΚΚ, καθώς είναι συμβαλλόμενο σε αυτή μέρος και ο αδειούχος μεταφορέας. Παράλληλα, οι ίδιοι εξέφρασαν την ανάγκη προσθήκης μεταβατικών ρυθμίσεων στους υπό συζήτηση κανονισμούς σε σχέση με τους χώρους επεξεργασίας των ΑΚΚ, ώστε να παρασχεθεί ο απαιτούμενος χρόνος στους εμπλεκόμενους φορείς να εξασφαλίσουν τις απαραίτητες πολεοδομικές άδειες. Επιπροσθέτως, εισηγήθηκαν την αύξηση της ελάχιστης απαιτούμενης για την εφαρμογή των προνοιών των κανονισμών μονάδας μέτρησης του όγκου της συνολικής ανάμικτης μη συμπιεσμένης ποσότητας παραγόμενων ΑΚΚ από τα έξι κυβικά μέτρα (6 m3) στα δέκα οκτώ κυβικά μέτρα (18 m3).

 Ο εκπρόσωπος του Παγκύπριου Συνδέσμου Διαχειριστών ΑΕΚΚ και Κλαδεμάτων εισηγήθηκε την αύξηση των προβλεπόμενων στη νομοθεσία περί Αποβλήτων ποινών σε περίπτωση παραβίασης των διατάξεων του νομικού πλαισίου, καθώς και την προσθήκη προνοιών με τις οποίες να διευκολύνεται η ιχνηλάτηση των ΑΚΚ στα διάφορα στάδια επεξεργασίας τους.

 Οι εκπρόσωποι του ΟΑΚ εισηγήθηκαν μεταξύ άλλων την εισαγωγή στους κανονισμούς πρόνοιας, σύμφωνα με την οποία ο μελετητής του έργου θα υποχρεούται να ενημερώνει τον ιδιοκτήτη αυτού ως προς την εκπλήρωση των υποχρεώσεών του αναφορικά με τη διαχείριση των ΑΚΚ, καθώς και πρόνοιας για διαβούλευση της αρμόδιας αρχής με τους εμπλεκόμενους φορείς πριν από την έκδοση των σχετικών διαταγμάτων. Πρόσθετα, οι ίδιοι εξέφρασαν επιφυλάξεις αναφορικά με την προβλεπόμενη στους υπό συζήτηση κανονισμούς διαδικασία που θα ακολουθείται, σε περίπτωση που μέλος Συλλογικού Συστήματος Διαχείρισης ΑΚΚ δεν εκπληρώνει τις υποχρεώσεις του, και εισηγήθηκαν την εισαγωγή ρύθμισης για αποστολή προειδοποιητικών επιστολών και σε περίπτωση μη συμμόρφωσής τους με αυτή τη λήψη μέτρων δυνάμει των διατάξεων του περί Αποβλήτων Νόμου. Τέλος, εισηγήθηκαν την τροποποίηση της πρόνοιας των προτεινόμενων κανονισμών που αφορά στην ανανέωση της τραπεζικής εγγύησης για σκοπούς ανανέωσης της αδειας λειτουργίας Ατομικού ή Συλλογικού Συστήματος Διαχείρισης ΑΚΚ, ώστε σε τέτοια περίπτωση να καθορίζεται από τον διευθυντή του Τμήματος Περιβάλλοντος του Υπουργείου Γεωργίας, Αγροτικής Ανάπτυξης και Περιβάλλοντος ο χρόνος ανανέωσης της υφιστάμενης τραπεζικής εγγύησης με σχετική γνωστοποίησή του που θα δημοσιεύεται στην Επίσημη Εφημερίδα της Δημοκρατίας.

 Ο εκπρόσωπος του ΕΤΕΚ εξέφρασε επιφυλάξεις αναφορικά με τις υπέρμετρες υποχρεώσεις που με τους προτεινόμενους κανονισμούς βαρύνουν τον μελετητή του έργου. Επιπρόσθετα, εισηγήθηκε την προσθήκη σχετικής ρήτρας στα κατασκευαστικά συμβόλαια των έργων, ώστε, σε περίπτωση που στο υπό κατασκευή έργο υπολογίζεται ότι θα παραχθεί μη αμελητέα ποσότητα αποβλήτων, ο εργολήπτης να προσκομίζει δελτία παραλαβής των ΑΚΚ από την αδειοδοτημένη μονάδα διαχείρισης αποβλήτων, στα οποία θα καθορίζονται ρητά τόσο το είδος όσο και η ποσότητα των εν λόγω αποβλήτων, καθώς και η ημερομηνία παραλαβής τους.

 Στο πλαίσιο της συζήτησης την επιτροπή απασχόλησαν τα ακόλουθα:

1. Η ερμηνεία που αποδίδεται στους όρους «διασφαλίζω» και «εξασφαλίζω», καθότι αυτή φαίνεται να αποκλίνει ουσιωδώς από τη συνήθη γραμματική ερμηνεία των όρων αυτών.
2. Η πρόνοια η οποία εξαιρεί από το πεδίο εφαρμογής των κανονισμών οποιοδήποτε έργο δεν εμπίπτει σε τάξη έργου Α και τα ΑΚΚ που θα παράξει είναι συνολικής ανάμικτης μη συμπιεσμένης ποσότητας υλικών κατ’ όγκο λιγότερης των έξι κυβικών μέτρων (6 m3) ή των δύο (2) τόνων. Επισημαίνεται ότι η εκπρόσωπος του Τμήματος Περιβάλλοντος του Υπουργείου Γεωργίας, Αγροτικής Ανάπτυξης και Περιβάλλοντος διαφώνησε με σχετική εισήγηση για αύξηση της συνολικής ανάμικτης μη συμπιεσμένης ποσότητας υλικών κατ’ όγκο, καθότι συνεπακόλουθα μεγάλος αριθμός έργων θα εξαιρείται από τις πρόνοιες των υπό αναφορά κανονισμών.
3. Η ανάγκη διασαφήνισης της ευθύνης των μελετητών και των επιβλέποντων μηχανικών στη διαχείριση των ΑΚΚ, πέραν της ευθύνης των ιδιοκτητών του έργου, καθότι τυχόν αυξημένη ευθύνη αυτών δύναται να επηρεάσει το τελικό κόστος των έργων. Επί του θέματος αυτού η εκπρόσωπος του Τμήματος Περιβάλλοντος του Υπουργείου Γεωργίας, Αγροτικής Ανάπτυξης και Περιβάλλοντος σημείωσε ότι η αύξηση του κόστους των έργων δύναται να προκύψει μόνο σε περίπτωση μη ορθολογικής διαχείρισης των αποβλήτων, εφόσον το εν λόγω ρυθμιστικό πλαίσιο εδράζεται στην αρχή «ο ρυπαίνων πληρώνει».
4. Η συμφωνία που θα υποχρεούνται να συνάπτουν οι παραγωγοί ΑΚΚ για την παραλαβή και διαχείριση ΑΚΚ.
5. Η ανάγκη καθορισμού στους κανονισμούς των κριτηρίων στη βάση των οποίων θα καθορίζεται με διάταγμα του Υπουργού Γεωργίας, Αγροτικής Ανάπτυξης και Περιβάλλοντος μεταξύ άλλων το ύψος της τραπεζικής εγγύησης και το τέλος που ο φορέας εκμετάλλευσης ή ο φορέας διαχείρισης θα απαιτείται να καταβάλει με την αίτησή του για εξασφάλιση άδειας διαχείρισης.

Επιπρόσθετα με τα ανωτέρω, την επιτροπή απασχόλησε το θέμα της αποσαφήνισης της υποχρέωσης των παραγωγών ΑΚΚ να ορίζουν τους χώρους όπου θα γίνεται η προσωρινή αποθήκευση ή/και επεξεργασία των μη επικίνδυνων ΑΚΚ για το χρονικό διάστημα εκτέλεσης του έργου. Ειδικότερα, από τη συζήτηση διαφάνηκε η ανάγκη προσθήκης σχετικής υποϋποπαραγράφου (vi) στην υποπαράγραφο (β) της παραγράφου (1) του Κανονισμού 6, η οποία θα απαιτεί τη συμπερίληψη στο σχέδιο διαχείρισης αποβλήτων των χώρων στους οποίους θα γίνεται η προσωρινή αποθήκευση ή/και επεξεργασία των μη επικίνδυνων ΑΚΚ και θα θέτει σχετικές προϋποθέσεις και υποχρεώσεις για την αποθήκευση και επεξεργασία αποβλήτων στους εν λόγω χώρους.

 Υπό το φως της πιο πάνω διαπίστωσης της επιτροπής, το Τμήμα Περιβάλλοντος του Υπουργείου Γεωργίας, Γεωργικής Ανάπτυξης και Περιβάλλοντος προέβη σε περαιτέρω διαβούλευση με τους εμπλεκόμενους φορείς, ήτοι την Ένωση Δήμων Κύπρου, την Ένωση Κοινοτήτων Κύπρου, την ΟΣΕΟΚ, τον Παγκύπριο Σύνδεσμο Επιχειρηματιών Χωματουργικών Εργασιών, Εκσκαφών και Κατεδαφίσεων, τον Παγκύπριο Σύνδεσμο Διαχειριστών ΑΕΚΚ και Κλαδεμάτων και το ΕΤΕΚ και υπέβαλε στην επιτροπή εισήγηση για το λεκτικό της εν λόγω υποϋποπαραγράφου προς υιοθέτηση από την επιτροπή, καθώς και εισήγηση για προσθήκη στους κανονισμούς των όρων «εργοτάξιο» και «προσωρινό ή κινητό εργοτάξιο» και των ορισμών τους.

 Στο πλαίσιο της επί τούτου συζήτησης, εκπρόσωποι του Παγκύπριου Συνδέσμου Επιχειρηματιών Χωματουργικών Εργασιών, Εκσκαφών και Κατεδαφίσεων, του Παγκύπριου Συνδέσμου Διαχειριστών ΑΕΚΚ, της Ένωσης Κοινοτήτων Κύπρου, του ΕΤΕΚ και της ΟΕΒ εκ μέρους του Σωματείου Επαγγελματιών Χωματουργικών Εργασιών και Κατεδαφίσεων εξέφρασαν διά ζώσης και με υπομνήματα τις απόψεις τους επί της εν λόγω υποϋποπαραγράφου.

 Αναφορικά με την προτεινόμενη από το αρμόδιο υπουργείο διατύπωση και τις θέσεις των εμπλεκόμενων φορέων επ’ αυτής, την επιτροπή απασχόλησαν τα ακόλουθα:

1. Οι αναφορές σε συγκεκριμένους κωδικούς αποβλήτων των οποίων θα επιτρέπεται η επεξεργασία στους εν λόγω χώρους προσωρινής αποθήκευσης και η αντιστοιχία τους με τον σχετικό κατάλογο που προβλέπεται στην πράξη της Ευρωπαϊκής Ένωσης με τίτλο «Κατάλογος Αποβλήτων σύμφωνα με το Παράρτημα της απόφασης 2000/532/ΕΚ, όπως έχει τροποποιηθεί με τις Αποφάσεις 2001/118/ΕΚ, 2001/119/ΕΚ και 2001/573/ΕΚ της Επιτροπής Ε.Κ.».
2. Η προβλεπόμενη στον προτεινόμενο κανονισμό επεξεργασία με μηχανικά μέσα των μη επικίνδυνων ΑΚΚ αποκλειστικά από κατόχους πιστοποιητικού καταχώρισης στο Αρχείο Διαχειριστών Αποβλήτων, για την οποία ηγέρθη ερώτημα κατά πόσο η απαίτηση κατοχής του εν λόγω πιστοποιητικού αφορά μόνο την επεξεργασία αποβλήτων.

2. Η διαδικασία αποχαρακτηρισμού και επαναχρησιμοποίησης των αποβλήτων από κατασκευές και κατεδαφίσεις.

3. Η σύνδεση του χώρου εργοταξίου, σε περίπτωση που αυτό χωροθετείται εκτός του χώρου που εκτελείται το έργο, με τα διοικητικά όρια της αρχής τοπικής διοίκησης εντός της οποίας εκτελείται το έργο.

4. Το κατά πόσον αποκλείονται οι εργολάβοι από το πεδίο εφαρμογής του εν λόγω κανονισμού.

5. Αν η άδεια διαχείρισης αποβλήτων και το πιστοποιητικό καταχώρισης στο Αρχείο Διαχειριστών Αποβλήτων ταυτίζονται δυνάμει των διατάξεων της οικείας νομοθεσίας.

6. Ενδεχόμενα ζητήματα ασφάλειας δικαίου που προκύπτουν λόγω ασαφειών στον εν λόγω κανονισμό.

 Σημειώνεται ότι το Υπουργείο Γεωργίας, Αγροτικής Ανάπτυξης και Περιβάλλοντος, λαμβάνοντας υπόψη τους προβληματισμούς και τις εισηγήσεις μελών της επιτροπής, υπέβαλε στην επιτροπή διαδοχικά δύο αναθεωρημένα κείμενα των κανονισμών. Με το δεύτερο αναθεωρημένο κείμενο ενσωματώνονται στο κείμενο των κανονισμών οι ακόλουθες τροποποιήσεις:

1. Εισάγεται η υποχρέωση του ιδιοκτήτη του έργου να ενσωματώνει στις τεχνικές προδιαγραφές προκήρυξης αυτού σχετική δήλωση ότι το ποσό διαχείρισης των παραγόμενων ΑΚΚ καταβλήθηκε, αφού προηγουμένως έχει πιστοποιηθεί από τον επιβλέποντα μηχανικό η ορθή διαχείριση των ΑΚΚ, ο οποίος επιβεβαιώνει τα στοιχεία που παρέχονται από το Συλλογικό ή το Ατομικό Σύστημα Διαχείρισης ΑΚΚ, περιλαμβανομένων των υλικών που έχουν επαναχρησιμοποιηθεί σύμφωνα με το σχέδιο διαχείρισης ΑΚΚ του έργου.
2. Αντικαθίσταται η υποχρέωση του παραγωγού ΑΚΚ για υποβολή αντιγράφου του τίτλου ιδιοκτησίας ή της μίσθωσης της γης εντός της οποίας θα εκτελεστεί το έργο στο πλαίσιο της υποβολής του σχετικού σχεδίου διαχείρισης ΑΚΚ από την υποχρέωση για υποβολή αντιγράφου της πολεοδομικής αναφοράς του εν λόγω τεμαχίου.
3. Διασαφηνίζεται η υποχρέωση του παραγωγού ΑΚΚ για συμπερίληψη στο σχετικό σχέδιο διαχείρισης ΑΚΚ εκτίμησης της ανά είδος ποσότητας των παραγόμενων με την υλοποίηση οικοδομικού ή τεχνικού έργου ΑΚΚ και ότι θα πρέπει το έργο να υλοποιείται, λαμβάνοντας υπόψη την εκτίμηση των ποσοτήτων και τα είδη αποβλήτων που ο μελετητής είχε εκτιμήσει και υπολογίσει κατά το στάδιο της μελέτης του έργου, καθώς και ότι η εν λόγω εκτίμηση των ποσοτήτων των ΑΚΚ θα πρέπει να είναι δυναμική και το σχέδιο να τροποποιείται ανάλογα με την εκτίμηση των ποσοτήτων.
4. Εισάγεται σχετική υποχρέωση του παραγωγού ΑΚΚ, ώστε, στις περιπτώσεις που ο όγκος των παραγομένων ΑΚΚ εκτιμάται σε περισσότερο από τριακόσια κυβικά μέτρα (300 m3), να προβαίνει σε χωριστή συλλογή των υλικών, τουλάχιστον του ξύλου, των ανόργανων κλασμάτων (σκυρόδεμα, τούβλα, πλακάκια, κεραμικά και πέτρα), των μετάλλων, του γυαλιού, του πλαστικού και του γύψου.
5. Εισάγεται η απαγόρευση της εκτέλεσης οποιουδήποτε έργου πριν από την υποβολή του σχετικού σχεδίου διαχείρισης στο Συλλογικό Σύστημα ΑΚΚ και η υποχρέωση του παραγωγού ΑΚΚ να διατηρεί στο εργοτάξιο αντίγραφο του επικαιροποιημένου σχεδίου διαχείρισης αποβλήτων, το οποίο πρέπει να φέρει τη σφραγίδα του Συστήματος Διαχείρισης ΑΚΚ στο οποίο υποβλήθηκε και την ημερομηνία υποβολής του σε αυτό.
6. Εισάγεται υποχρέωση του παραγωγού ΑΚΚ να χρησιμοποιεί τις βέλτιστες τεχνικές για την επιλεκτική κατεδάφιση.
7. Διαφοροποιείται η διαδικασία που θα ακολουθείται σε περίπτωση παραβίασης των υποχρεώσεων μέλους Συλλογικού Συστήματος Διαχείρισης ΑΚΚ.

 Επιπροσθέτως των πιο πάνω τροποποιήσεων που υποβλήθηκαν από το Υπουργείο Γεωργίας, Αγροτικής Ανάπτυξης και Περιβάλλοντος, η επιτροπή, με τη σύμφωνη γνώμη του εν λόγω υπουργείου και της Νομικής Υπηρεσίας της Δημοκρατίας, αποφάσισε να επιφέρει στο δεύτερο αναθεωρημένο κείμενο των κανονισμών τις ακόλουθες τροποποιήσεις:

1. Προσθήκη του όρου «εργοτάξιο» και του ορισμού του.
2. Προσθήκη πρόνοιας, ώστε να θεσπιστεί η υποχρέωση καθορισμού των χώρων του εργοταξίου στους οποίους θα γίνεται προσωρινή αποθήκευση των αποβλήτων και προκειμένου να ρυθμιστούν συναφείς προϋποθέσεις και υποχρεώσεις.
3. Εισαγωγή πρόνοιας για τη γνωστοποίηση από τον διευθυντή με δημοσίευση στην Επίσημη Εφημερίδα της Δημοκρατίας του έντυπου για την αίτηση προς έγκριση από την αρμόδια αρχή τοπικής διοίκησης χώρων του εργοταξίου όπου θα γίνεται προσωρινή αποθήκευση των αποβλήτων.
4. Διαγραφή των όρων «διασφαλίζω» και «εξασφαλίζω» από τον ερμηνευτικό Κανονισμό 2 και συνακόλουθα, όπου γίνεται χρήση τους στις πρόνοιες των υπό εξέταση κανονισμών, να γίνει αντικατάσταση τους, όπου αυτό είναι εφικτό, με τις φράσεις «προβαίνω στις αναγκαίες ενέργειες» και «καθοδηγώ ή/και εκπαιδεύω ή/και ενημερώνω», αντίστοιχα.
5. Διαγραφή της αναφοράς στη μονάδα μέτρησης του βάρους, δηλαδή στον τόνο, από τη σχετική πρόνοια που ορίζει τη συνολική ανάμικτη μη συμπιεσμένη ποσότητα αποβλήτων από κατασκευές και κατεδαφίσεις που απαιτείται για την εφαρμογή των προνοιών των κανονισμών.

 Σημειώνεται ότι, πέραν των πιο πάνω τροποποιήσεων που επέφερε η επιτροπή στο κείμενο των κανονισμών, αποφάσισε επιπρόσθετα να τροποποιήσει την πρόνοιά τους που ρυθμίζει το πεδίο εφαρμογής των προτεινόμενων κανονισμών με την αύξηση της ελάχιστης συνολικής ανάμικτης μη συμπιεσμένης ποσότητας υλικών κατ’ όγκο από τα έξι κυβικά μέτρα (6m3) στα δώδεκα κυβικά μέτρα (12m3). Σε σχέση με την υπό αναφορά τροποποίηση που επέφερε η επιτροπή διαφώνησε το Υπουργείο Γεωργίας, Αγροτικής Ανάπτυξης και Περιβάλλοντος.

 Η Κοινοβουλευτική Επιτροπή Περιβάλλοντος, αφού ενσωμάτωσε στο κείμενο των κανονισμών τις πιο πάνω τροποποιήσεις επί του αναθεωρημένου κειμένου και αφού επέφερε σε αυτό τις απαραίτητες νομοτεχνικές βελτιώσεις, κατέληξε στις ακόλουθες θέσεις:

1. Ο πρόεδρος της επιτροπής βουλευτής του Κινήματος Οικολόγων-Συνεργασία Πολιτών τάχθηκε υπέρ της έγκρισης των κανονισμών.
2. Τα μέλη της επιτροπής βουλευτές των κοινοβουλευτικών ομάδων του Δημοκρατικού Συναγερμού, ΑΚΕΛ-Αριστερά-Νέες Δυνάμεις και του Δημοκρατικού Κόμματος, το μέλος της βουλευτής του Εθνικού Λαϊκού Μετώπου, καθώς και το μέλος της βουλευτής της Δημοκρατικής Παράταξης-Συνεργασία Δημοκρατικών Δυνάμεων επιφυλάχθηκαν να τοποθετηθούν επί των προνοιών των κανονισμών κατά τη συζήτησή τους στην ολομέλεια του σώματος.

28 Μαρτίου 2023

Αρ. Φακ.: 23.03.058.069-2021

ΑΦ/ΑΒ/ΣΓ

ΕΣ

ΛΜ

ΑΠ

ΜΕ